Vriende red vlieërplankryer se leweArgieffoto: NSRI Volgens die NSRI is hul lede Vrydagmiddag ontbied ná berigte dat ŉ branderplankryer in die moeilikheid beland het naby die Milnerton-lighuis. Craig Lambinon, woordvoerder van die NSRI, het gesê ŉ helikopter en lede van die Wes-Kaapse nooddienste het gehelp in die soektog maar daar was geen teken van die persoon nie. Tydens die soektog is die NSRI egter bewus gemaak van ŉ vlieërplankryer wat in die moeilikheid beland het by Eerste Steen tussen Bloubergstrand en Melkbosstrand. “’n 52-jarige Duitse man het glo saam met twee vriende geoefen vir ŉ vlieërplankrygeleentheid toe hy bewusteloos geslaan is. Die man se twee vriende het hom gevind waar hy gesig na onder in die water gedryf het.” Volgens Lambinon het die mans hul vriend omgedraai en met hom gedryf terwyl hulle sy kop bo water gehou het. “Hulle het gesien hy haal nie asem nie waarna hulle vermoedelik mond-tot-mond-asemhaling toegepas het en daarin kon slaag om hom weer te laat asemhaal.” Lambinon het gesê daar was stormsterkwinde en die mans het aanhou dryf saam met hul vriend wat kort-kort sy bewussyn herwin en weer verloor het. Die drie is sowat 700 m van die strand af gevind en is deur personeel van NSRI na die strand geneem vir behandeling. Die man se toestand was kritiek dog stabiel. Hy is per helikopter in na ŉ nabygeleë hospitaal geneem.